Okresná prokuratúra Košice II 
Mojmírova 5, 040 46 Košice 1 	

Sp. zn. : 2 Pv 742/12/8803	Košice II, 8.1.2013
EEČ : 2-64-3-2013

U Z N E S E N I E

Trestná vec:	obvinený XXXXX 
Zločin:	Skrátenie dane a poistného podľa § 276 odsek 1, odsek 3 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	V trestnej veci vedenej proti obvinenému XXXXX pre zločin skrátenia dane a poistného podľa § 276 ods. 1, ods. 3 Trestného zákona vedené na tom skutkovom základe, že

-	ako zodpovedná osoba za daňový subjekt XXXXX, IČO: XXXXX , so sídlom v XXXXX ul. XXXXX zahrnul do účtovníctva tohto daňového subjektu za obdobie III. štvrťrok 2007 až IV. štvrťrok 2008 fiktívne daňové doklady za nákupy tovarov a služieb v celkovej sume 7.608.377,-Sk (252.551,85 EUR) od dodávateľov XXXXX, IČO: XXXXX XXXXX, IČO: XXXXX XXXXX, IČO: XXXXX, XXXXX IČO: XXXXX, XXXXX, IČO: XXXXX a XXXXX., IČO: XXXXX, ktoré si obstaral od obvinených uvedených v bode 1., v dôsledku čoho takto neoprávneným započítaním vystavených fiktívnych daňových dokladov skrátil svoju daňovú povinnosť na dani z pridanej hodnoty v celkovej výške 1.214.782,-Sk (40.323,38 EUR), čím takto skrátením dane spôsobili XXXXX v zastúpení Daňovým úradom XXXXX škodu vo výške 1.214.782,-Sk (40.323,38 EUR).

lebo je trestné stíhanie neprípustné podľa § 9 odsek 1 písmeno d
Odôvodnenie:
	Uznesením  Okresného  riaditeľstva  PZ  Košice, XXXXX, sp. zn. ORP-XXXXX z 30.06.2009 bolo obvinenému XXXXX vznesené obvinenie pre zločin skrátenia dane a poistného podľa § 276 ods. 1, ods. 3 Trestného zákona pre skutok uvedený vo výrokovej časti tohto rozhodnutia.

Z úmrtného listu Matričného úradu v Ilave, vydaného dňa 23.11.2012, zväzok 15, ročník 2011, strana 114, por. č. 51 zadokumentovaného vo vyšetrovacom spise vyplýva, že obv. XXXXX dňa 27.02.2011 zomrel. V zmysle ustanovenia § 215 ods. 1 písm.  d/ Trestného poriadku v nadväznosti na ustanovenie § 9 ods. 1 písm. d/ Trestného poriadku je trestné stíhanie proti tomu, kto zomrel alebo bol vyhlásený za mŕtveho neprípustné.

Vzhľadom na uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Daniel Rozložník
prokurátor